Papersnake/gushiwen huggingface dataset:
游法华瑶阜蜃洞以糁径杨花铺白毡点溪荷叶叠青钱分韵余既有作复各赋古诗一以纪游事 其五
周密（宋代）

芳时不游适，真可谥以愚。得失愁鸡虫，百岁良区区。

卿法自用卿，吾亦自忘吾。狂歌杂歈些，醉语从嘲呼。

我欲藉落花，长簟毋庸铺。
句
上官仪（唐代）

曙色随行漏，早吹入繁笳。旗文萦桂叶，骑影拂桃华。

碧潭写春照，青山笼雪花。池牑风月清，閒居游客情。

兰泛樽中色，松今弦上声。
次韵方仲运使兄游允仲花园即事 其一
张扩（宋代）

园中主人老书生，结发入仕今辞荣。自培花柳趁时节，客来时亦倒屣迎。

江西使者归更早，功名夙戒良狗烹。今晨相遇及閒暇，短榻分坐如意横。

竹间细路元屈曲，雪后诸峰自分明。岂无丽人奉巾栉，琼枝照眼生光晶。
孤闷中有怀途次儿女
陆深（明代）

细雨斜风隔市尘，重门深巷怕逢人。春随久病难为客，老觉虚名苦累身。

何处桃花流水漫，一宵魂梦鬓毛新。天涯儿女痴心在，寄语家贫未是贫。
巫山十二峰
阳枋（宋代）

真灵间气巧蟠融，天下应无似此峰。
笑杀襄王凡俗骨，妄生狂梦想仙踪。
送叶泉州二首 其二
周紫芝（宋代）

天上星郎贵，人间五马荣。倒樽知客满，闭阁自诗成。

闽岭千山隔，吴船一水轻。九重宣密诏，何日问归程。
送同知任君玉西归
苏天爵（元代）

薇花曾见照青春，今日都门又送君。入蜀使迎新太守，渡泸人送旧将军。

琴声弹落巴山月，马首披开剑阁云。见说西州民事简，客来多诵长卿文。
壬戌重阳后三日偕清纯拙安陪家一如丈汝仪东墅小园看菊分赋得看字
王泰偕（清代）

重阳以前菊未开，匝旬不来开已半。花身一一大于拳，玉立亭亭气傲岸。

五色纷披照眼迷，花光人影相淩乱。六枳篱下景清幽，惭无卮酒来浇灌。

主人之意亦堪嗤，煮茗代酒慇勤劝。惟有花枝解人意，朵朵迎人出墙畔。

有花无酒兴难酣，欲嚼花瓣当酒算。相将大笑向花辞，明朝携酒重来看。
赠李祐道人
贯休（唐代）

阘茸复埃尘，难亲复易亲。皆疑有仙术，问著却愁人。

祗是耽浮蚁，曾云见泣麟。相逢先合手，浑似有前因。
早夏 其一
韩琦（宋代）

脱帻吏休后，凭轩风快馀。瀑泉增濑急，新叶补林疏。
九山峡山寺登高
李符清（清代）

十年梦隔飞来寺，九日舟临凝碧湾。丛菊三秋开竹径，飞泉百道响松关。

空潭犀去沈金锁，古洞猿归解玉环。佳节几能逢胜地，峡山今日拟龙山。
早春雪中作吴体寄袭美
陆龟蒙（唐代）

迎春避腊不肯下，欺花冻草还飘然。光填马窟盖塞外，

势压鹤巢偏殿巅。山炉瘿节万状火，墨突乾衰孤穗烟。

君披鹤氅独自立，何人解道真神仙。
和朱少翁除夕
章甫（宋代）

破晓东风又磔鸡，人心物态两推移。
建瓴岁月今将老，漂梗江湖少不羁。
独坐旧谙为客味，长愁新赋悼亡诗。
多慙府主莺花约，归去西畴恐后期。
梅花集句 其三
李龏（金朝）

冰姿元住藐姑山，一落风尘即厚颜。寄语清香少愁结，春光不度玉门关。
忆江南
吕岩（唐代）

淮南法，秋石最堪夸。位应乾坤白露节，

象移寅卯紫河车。子午结朝霞。

王阳术，得秘是黄牙。万蕊初生将此类，

黄钟应律始归家。十月定君夸。

黄帝术，玄妙美金花。玉液初凝红粉见，

乾坤覆载暗交加。龙虎变成砂。

长生术，玄要补泥丸。彭祖得之年八百，

世人因此转伤残。谁是识阴丹。

阴丹诀，三五合玄图。二八应机堪采运，

玉琼回首免荣枯。颜貌胜凡姝。

长生术，初九秘潜龙。慎勿从高宜作客，

丹田流注气交通。耆老反婴童。

修身客，莫误入迷津。气术金丹传在世，

象天象地象人身。不用问东邻。

还丹诀，九九最幽玄。三性本同一体内，

要烧灵药切寻铅。寻得是神仙。

长生药，不用问他人。八卦九宫看掌上，

五行四象在人身。明了自通神。

学道客，修养莫迟迟。光景斯须如梦里，

还丹粟粒变金姿。死去莫回归。

治生客，审细察微言。百岁梦中看即过，

劝君修炼保尊年。不久是神仙。

瑶池上，瑞雾霭群仙。素练金童锵凤板，

青衣玉女啸鸾弦。身在大罗天¤

沉醉处，缥渺玉京山。唱彻步虚清燕罢，

不知今夕是何年。海水又桑田。
仁宗皇帝挽诗十首 其八
文同（宋代）

被衮才凭几，跻阶忽受同。哀文铺帝业，谥册讲仁功。

竭蹶趋群后，号咷动两宫。铭旌来巩洛，万里卷悲风。
灯
李商隐（唐代）

皎洁终无倦，煎熬亦自求。花时随酒远，雨后背窗休。

冷暗黄茅驿，暄明紫桂楼。锦囊名画掩，玉局败棋收。

何处无佳梦，谁人不隐忧。影随帘押转，光信簟文流。

客自胜潘岳，侬今定莫愁。固应留半焰，回照下帏羞。
墨藕花 其二
释居简（宋代）

西子湖阴锦掞云，水风池阁度晴熏。影窥明王生绡薄，分外精神一两分。
次韵李景安提学同过伯几
方回（元代）

万卷芸香拥燕居，客来谈论汹淮湖。
精言琴律根前辈，朗诵诗篇压老夫。
胥谓买邻迁爽垲，只应负郭欠膏腴。
真能隐处非难事，恐有天边尺一呼。
除夕
岑徵（明代）

一生生计总成虚，垂老无闻悔读书。日月又过三百六，行藏空度五旬馀。

来时似戏还成梦，往事如棋拚一输。瓜地久荒儿女长，明年春早好教锄。
和张子野见寄三绝句 竹阁见忆
苏轼（宋代）

柏堂南畔竹如云，此阁何人是主人。
但遣先生披鹤氅，不须更画乐天真。
题彭传师无喧境壁
陈造（宋代）

尘外轩窗寓啸吟，胜游重到更情深。
湖山觌面浑相识，蜂蝶窥帘似见寻。
客路每歌归缓缓，岁华亦叹去駸駸。
摩挱竹树论今昔，亲见栽时已欲林。
送林衮侍御东阳秩满赴上都
刘商（唐代）

几年乌府内，何处逐凫归。关吏迷骢马，铜章累绣衣。

野亭山草绿，客路柳花飞。况复长安远，音书从此稀。
斋中闻急雨
陆游（宋代）

一味疏慵养不才，饭蔬亦已罢衔杯。
衡茆终日人声绝，卧听芭蕉报雨来。
青青河畔草
佚名（两汉）

青青河畔草，郁郁园中柳。
盈盈楼上女，皎皎当窗牖。
娥娥红粉楼，纤纤出素手。
昔为倡家女，今为荡子妇。
荡子行不归，空床难独守。
梅花集句 其一六三
李龏（金朝）

冬暖梅花早，前庭如月辉。北人归欲尽，不用惜花飞。
对雪
释智圆（宋代）

冷结平湖绝棹过，纷纷盈目趣如何。
侯门歌舞看难足，编户饥寒心厌多。
旋满闲庭夸玉砌，重欹幽树斗琼柯。
夜来孤坐书窗下，犹赖虚明自琢磨。
一萼红
陈曾寿（清代）

晚江浔，又轻烟染柳，新绿乍成阴。古岸潮吞，荒垣烧入，弥望凄暗摧襟。

问归燕、几家旧垒，算去往、无恙只沙禽。故郡风流，少年心事，梦也难寻。

还觅远村投宿，认儿童闹处，盲鼓愔愔。落日摇金，寒波逝碧，空照衰鬓惊心。

对愁目、西山一逻，没孤鸿、天远恨沉沉。倦倚风灯，乱时浊酒孤斟。
去南阳有日书怀二首 其二
葛胜仲（宋代）

离吴州好冠西畿，左竹才交赋式微。云巘遐观空杳霭，春郊细式负芳菲。

薄游颇似桑三宿，重到谁惊柳十围。诺画诸僚皆府望，不容坐啸久焉依。
和晏太尉三月十三日锡庆院二首
宋祁（宋代）

酒中优场下调喧，连天震鼓舞行翻。
看终白雪青山技，不觉斜光上缥垣。
尹伯奇琴台
吴省钦（清代）

台下泪波腥，台前病叶零。沈江娥媲节，在镐姞分型。

衅起门帷舛，听缘室第荧。履霜弹切切，激濑和泠泠。

掩袂哀谁偯，褰裳恨未瞑。荓蜂身惝恍，离黍弟伶仃。

死孝愚夫悯，徕神醉觋灵。猿声连古峡，芦影断疏汀。

亲过矶难已，家屯网适丁。放流循皓白，悲怨达苍冥。

地补桑经注，图遗孔殿形。申生量一概，公道在西铭。
再题
陆游（宋代）

柴门数顷秋，半日为迟留。
老骥厌伏枥，饥鹰思下韝。
野桥危欲断，山雨落还收。
何许丹青手，端能写此愁。
百步洪二首
苏轼（宋代）

王定国访余于彭城，一日，棹小舟与颜长道携盼、英、卿三子，游泗水，北上圣女山，南下百步洪，吹笛饮酒，乘月而归。余时以事不得往，夜著羽衣，伫立于黄楼上，相视而笑。以为李太白死，世间无此乐三百余年矣。定国既去逾月，复与参寥师放舟洪下，追怀曩游，以为陈迹，岿然而叹。故作二诗，一以遗参寥，一以寄定国，且示颜长道、舒尧文邀同赋云。

长洪斗落生跳波，轻舟南下如投梭。
水师绝叫凫雁起，乱石一线争磋磨。
有如兔走鹰隼落，骏马下注千丈坡。
断弦离柱箭脱手，飞电过隙珠翻荷。
四山眩转风掠耳，但见流沫生千涡。
险中得乐虽一快，何异水伯夸秋河。
我生乘化日夜逝，坐觉一念逾新罗。
纷纷争夺醉梦里，岂信荆棘埋铜驼。
觉来俯仰失千劫，回视此水殊委蛇。
君看岸边苍石上，古来篙眼如蜂窠。
但应此心无所住，造物虽驶如余何。
回船上马各归去，多言譊譊师所呵。

佳人未肯回秋波，幼舆欲语防飞梭。
轻舟弄水买一笑，醉中荡桨肩相磨。
不似长安闾里侠，貂裘夜走胭脂坡。
独将诗句拟鲍谢，涉江共采秋江荷。
不知诗中道何语，但觉两颊生微涡。
我时羽服黄楼上，坐见织女初斜河。
归来笛声满山谷，明月正照金叵罗。
奈何舍我入尘土，扰扰毛群欺卧驼。
不念空斋老病叟，退食谁与同委蛇。
时来洪上看遗迹，忍见屐齿青苔窠。
诗成不觉双泪下，悲吟相对惟羊何。
欲遣佳人寄锦字，夜寒手冷无人呵。
题景吕堂
霍权（宋代）

佞人巧求售，富贵一息顷。
千古名不磨，雨心犹耿耿。
伟哉正惠孙，疾恶何勇猛。
平生历宦余，南台与东省。
初著獬豸冠，排击首权倖。
奸雄始萌蘖，忠愤已骨鲠。
一片忠义心，皦皦从簿领。
涵养老益壮，大节兼晚景，
若人久云亡，冰魂嗟已冷，
羡莫徒驰神，反身盍三省。
至日有感二首
张耒（宋代）

一卧孤村两见冬，独搔华发思无穷。
荒山极目漫汗雪，老树当无昼夜风。
佳节妻儿具樽酒，茅斋斟酌慰愁翁。
未央晓贺瞻天冕，正在炉烟缥缈中。
渔父词一十八首。方契理
吕岩（唐代）

举世人生何所依，不求自己更求谁。

绝嗜欲，断贪痴，莫把神明暗里欺。
辛亥中秋不见月
朱松（宋代）

今夕九秋半，心期负隔年。劳生灰劫里，微雨客游边。

旅泊正无酒，阴云遑怨天。何时草堂月，相对藉糟眠。
菩提寺
罗公升（宋代）

一亩方池几劫灰，哭声未了笑声催。
六桥烟桥相逢处，半是菩提拭泪来。
即事
陆文圭（元代）

南窗阴阴日色薄，北窗烈烈风声恶。
破衲蒙头睡正浓，地炉煮饼铛折脚。
小奴惊叫老婢嗔，我隗口复烦亿人。
豪家香阁暖生春，人乳蒸豚蜡代薪。
扬州春夜李端公益张侍御登段侍御平路…以志其事
刘禹锡（唐代）

寂寂独看金烬落，纷纷只见玉山颓。

自羞不是高阳侣，一夜星星骑马回。
贻溪怀古十篇 其十 东渠亭
俞充（宋代）

二渠日夜流，利厚争所起。先生坐东亭，立法书在纸。

老农到今守，后来谁敢毁。斯人不可见，空听竹间水。
送内
陈师道（宋代）

麀麌顾其子，燕雀各有随。
与子为夫妇，五年三别离。
儿女岂不为，母老妹已笄。
父子各从母，可喜亦可悲。
关河万里道，子去何当归。
三岁不可道，白首以为期。
百亩未为多，数口可无饥。
吞声不敢尽，欲怨当归谁。
恋绣衾
陈允平（宋代）

银鸳金凤画暗销。晓帘栊、新翠渐交。算多少、相思恨，被东风、吹上柳梢。

罗窗夜夜梨花瘦，奈月明、香梦易消。便拟倩、题红叶，趁落花、流过谢桥。
马修撰挽诗
李时勉（明代）

一日声名遍天下，几年文彩动朝端。挥毫才思如涛涌，对客情朝似海宽。

常想承恩趋魏阙，还思退食出长安。池边梅阁今犹在，窗外青山谁共看。
彰化八景
秦士望（清代）

山高树老与云齐，一径斜穿步欲迷。人迹贪随岩鹿隐，歌声喜和野禽啼。

悠扬入谷音偏远，缭绕因风韵不低。刈得荆薪偿酒债，归来半在日沉西。
送陈屯田知明州
郭祥正（宋代）

屈指宛陵客，八九名世贤。我亦驾白鹿，往往登俊筵。

昭亭自作老龙斗，叠嶂不碍明河躔。馀霞散绮入高阁，澄江似练拖晴天。

黄金买酒不论价，壮心共许青春前。丞相初为部使者，精选邑治君尤先。

业闻上书后荐达，玉陛引对亲承宣。付之一节使淮浒，三十二县刑无冤。

嗟予末路最流落，哭儿清泪双眸穿。感君不弃半面雅，取之涸辙投深渊。

稍回生意渐奋发，遽复舍我摇归船。明朝敕拜四明守，四明山水君所怜。

奈何岁旱天下歉，岂容醉卧沧溟边。我疑帝命养头角，乘春霹雳惊蛰眠。

白蘋风静湖月满，谩吊贺公怀谪仙。
鲊虎行
舒位（清代）

鬼门关前人似海，猛虎捉人如捉鬼。人鲊瓮中虎杂居，居民鲊虎如鲊鱼。

为言前宵伥鬼来，悲风萧萧林木摧。山根旧有伏机弩，弩末不能穿虎股。

不如左手提铁叉，右手打铜鼓。虎闻鼓声见叉影，竿尾箕晴怒而舞。

是时虎意已无人，人亦不复目有虎。划然一啸当一叉，一叉虎口开血花。

抽叉摔虎四山响，月破风腥一虎仰。双杖椎鼓雨点尘，沈沈九地追虎魂。

天明曳虎归茅屋，不寝其皮食其肉。生吞活剥呼巨觥，白酒黄粱一齐熟。

我闻色变眉欲飞，是食人多毋乃肥。彼云食虎可避瘴，未下盐豉敢相饷。

摇头谨谢阿罗汉，愿君努力加餐饭。欣然就食甘如饴，风毛雨血忘朝饥。

吁嗟乎周处南山除一害，李广北平官不拜。我如鸡肋感曹公，尔自彘肩壮樊哙。

歌成旷野良足豪，嚼过屠门亦称快。慎勿消息传入城，县官来收虎皮税。

官来收税尚犹可，吏食尔虎如食菜。尔有虎皮何处卖。
送邢刍甫入闽
陆游（宋代）

君行正及荔枝丹，想见临觞为破颜。
此外但宜烹茗雪，伤生不用擘蚝山。
偈颂二十一首
释普宁（宋代）

诸方此日，安居禁足。
双林难说，禁足安居。
厨乏聚蝇之糁，廪无隔宿之储。
策杖遍叩檀度，免我一众饥虚。
休以蜡人为验，但愿处处逢渠。
早知今日事，悔不慎当初。
别约之舅
赵蕃（宋代）

叹息无钱归买山，驾言渺渺不知还。
为家百亩未为秦，何事一生长苦悭。
我漫参军作蛮语，公能诗赋动江关。
固穷似舅诗难敌，不待床分上下间。
春帖子词·皇帝阁十二首
宋祁（宋代）

宜春苑里报春回，宝胜缯花百种催。
瑞羽关关迁木早，神鱼泼泼上冰来。
石湖院
洪炎（宋代）

古木参天水一沟，潮来曲折可藏舟。招提密映晴岚起，沧海潜通夜气浮。

丹荔荐盘惊北客，赤蟳供馔识炎洲。却疑江左知名士，不作乘桴浩荡游。
水调歌头 送陈咏之归镇阳
蔡松年（宋代）

东垣步秋水，几曲冷玻璃。沙鸥一点晴雪，知我老无机。共约经一五亩，卧看西山烟雨，窗户舞涟漪。雅志易华发，岁晚羡君归。月边梅，湖底石，入新诗。飘然东晋奇韵，此道赏音稀。我有一峰明秀，尚恋三升春酒，辜负绿蓑衣。为写倦游兴，说与水云知。
题黄公东庄草堂
李梦阳（明代）

草色通门柳覆墙，绕堂新雨足时芳。晴郊客过沾犹湿，春昼人间觉更长。

拚引满杯听鸟哢，愿留馀酝待花香。休誇水际兼山际，且醉松傍与竹傍。
赠吏部尚书建安郡正肃吴公挽辞三首
苏颂（宋代）

间代生人杰，高文擢隽科。
立朝风采峻，临郡惠慈多。
勋业传青简，音容逐迅波。
百年谁不至，与善果如何。
倚门
徐侨（宋代）

碧松窝里著吾身，风在襟裾月在门。灯火未残弦诵习，一团清兴许谁论。
自鄂渚至河南将归江外留辞侍郎
徐凝（唐代）

一生所遇唯元白，天下无人重布衣。

欲别朱门泪先尽，白头游子白身归。
何侍御为予谈泰山蓬莱东海之胜令我飞动辄赋长篇
宗臣（明代）

三年不见金门客，走马相见清源陌。自言前上泰山颠，东海蓬莱皆所历。

人传泰山高北天，层崖曲蹬路转窄。振衣直山最高头，恍然一啸天门白。

天门东西相对开，星斗髣髴落吾额。悲风摇落吹骨寒，虽着重裘似絺绤。

三峰插入青云中，巉岩突兀倚天壁。日观峰头望晨日，晨日沉沉起深泽。

须臾忽上如奔马，天地四方俱色赤。破竹裂本不可当，恍忽半空飞霹雳。

杖策携壶行复立，一一询兹今古迹。汉皇尚留封禅碑，秦人犹剩纪功石。

莲花桃花千百峰，隐隐四出如列戟。南望吴越西望秦，万里青天起寒色。

回驾又登蓬莱山，蓬莱乃在东海侧。东海一去何终穷，浩荡微茫湛空碧。

仙人共把珊瑚枝，白日观潮夜观汐。忽然长风振天末，两仪不辨海云黑。

惊波巨浪排空来，怪石奇岩怒且激。蛟龙奋起不可制，神鱼动尾几千尺。

左右大呼东西走，令我欲归不可得。广陵狂客心颇雄，闻此意气满胸臆。

长剑欲摧玉女峰，短钩直下鲛人宅。海中鱼龙手可搏，山中虎豹力能射。

何时拂袖谢尘世，与君散发步天极，坐看万古乾坤自开辟。
次子中兄韵三首
周必大（宋代）

读罢新诗暖似春，手摇食指舌生津。
平生口腹何曾计，自笑如今枉累人。
拟乙巳南郊庆成二首
杨万里（宋代）

已醊方诸月底泉，更升爟火桂梢烟。
熉黄幄坐明金炬，太紫虚梢下碧天。
玉路旋常龙十二，绣衣卤簿虎三千。
万人随驾还阊阖，看夺金鸡雪柳边。
凝光亭偶成
陈著（宋代）

一寸春晖值万金，谁能白发系光阴。
燕莺已付忺新耳，蚕麦犹关活世心。
坐到夕阳如梦寐，看来时事只沉吟。
暖风吹面忘怀处，何日何人更似今。
元日三首 其三
周紫芝（宋代）

三尺金猊暖御炉，黄麾枝下奏番书。喜看万里朝元使，又上今年第一鱼。
桃花洲
徐良弼（宋代）

历骋禅扉到暮钟，苦无胜事可深穷。
归来唤渡青溪上，唯有山桃满路红。
石湖仙 腋花影
张慎仪（清代）

月明如水，漾满地花魂，熿斜清妙。知入幻浮踪，乍窥人、欲嗔还笑。

几番惆怅，似画里、相看尤好。清悄。任丁丁、莲漏催晓。

依稀醉红不远，上阑干、芳心自抱。犬吠邻家，惊乱尘缘草草。

彳亍屧廊，娉娉袅袅。茅亭宿了。蓦一觉。梦随色相俱杳。
静者居记
高启（明代）

浔阳张君来仪，以“静者居”名其所寓之室，尝属予记之，久辞而未获。

一日，与客往候之，入其室，竹树翳深，庭户虚寂，落然无嚣声。客顾而叹曰：“美哉居乎！使张君不勤动于外、有以自乐而成夫静者，非是居乎？”

予谓客曰：“子何言之戾耶？今有人焉，处空谷之中，栖长林之下，干戈之声不闻，车马之迹不至，其居静矣。而利禄之念不忘于心，穷约之忧每拂乎虑，虽夷然而行，块然而坐，颠倒攫攘，无异奔骛于埃壒者，子谓其果静乎？又有人焉，游于邑都，宅于市里，邻有歌呼之喧，门有造请之杂，心倦乎应答，身劳于将迎，其居非静矣。而抱廉退之节，慎出处之谊，虽逐逐焉群于众人，而进不躁忽，视世之挥霍变态倏往而倏来者，若云烟之过目，漠然不足以动之，子谓其果非静者乎？盖静也系于人，不系于居。人能静则无适而不静，是居之静无与于人，人之静亦无待于居也。虽然，亦有待其居而静者矣，然非此之谓也。《传》曰：‘居天下之广居。’广居，仁也。自克己以复之，主敬以守之，至于安重而不迁，渊靓而莫测，则其体静矣，故曰‘仁者静’。张君之志，盖在于是，而假以名其室，子岂未之思乎？”

客未有以应。张君起而谢曰：“ 若居仁而静者，虽非愚所及，则愿学之焉。子之言备矣，岂不足记吾居哉？请书之。”

顾予欲静而未能者，姑书以识之，俟他日从君而从事焉。
汴河
韦骧（宋代）

通济名渠古到今，当时疏导用功深。源高直接黄河泻，流去遥归碧海浔。

护冢尚存芳草乱，隋舟安在绿杨阴。年年漕运无穷已，谁谓东南力不任。
南堂纳凉
陆游（宋代）

环坐列胡床，儿曹共此凉。
风生桐叶墬，露下稻花香。
老幸返初服，穷宜归故乡。
已无缨可濯，清啸对沧浪。
遥看隔水倚窗钓鱼
祝允明（明代）

芳原落日里，织女夜临河。
灼灼呈红玉，盈盈隔绿波。
金环约柔腕，玉体挂轻罗。
谩自倾银海，无因化水梭。
承伊纤手弄，深浅任如何。
寄谢叶翰林见招 其二
程俱（宋代）

白雪词章胜远游，胸中清鉴有阳秋。玉堂正要如椽笔，肯使经年借一州。
与汝翔晚行
丘葵（宋代）

偶值忘形友，田间步晚晴。四围山木合，一片夕阳明。

倚杖数归翮，隔溪闻唤声。行来僧寺歇，又得问无生。
行路难五首 其五
吴均（南北朝）

君不见上林苑中客。冰罗雾縠象牙席。尽是得意忘言者。探肠见胆无所惜。

白酒甜盐甘如乳。绿觞皎镜华如碧。少年持名不肯尝。安知白驹应过隙。

博山炉中百和香。郁金苏合及都梁。逶迤好气佳容貌。经过青琐历紫房。

已入中山冯后帐。复上皇帝班姬床。班姬失宠颜不开。奉帚供养长信台。

日暮耿耿不能寐。秋风切切四面来。玉阶行路生细草。金炉香炭变成灰。

得意失意须臾顷。非君方寸逆所裁。
同莫教授朱县丞朱司理游西园
王十朋（宋代）

黎明出城郭，偶作西园游。春浅花未都，池寒绿初抽。

湖山欲纵目，烟霭浮不收。初来兴非浅，心赏殊未酬。

赖有三君子，清谈洗牢愁。更期春色浓，携樽泛仙舟。
登楼吟
潘初（宋代）

朝向蓬莱游，暮归蕊珠宿。
偶然折断玉龙腰，降下凡间三十六。
凤栖梧 舞酒妓
刘天迪（宋代）

一剪晴波娇欲溜。绿怨红愁，长为春风瘦。舞罢金杯眉黛皱。

背人倦倚晴窗绣。

脸晕潮生微带酒。催唱新词，不应频摇手。闲把琵琶调未就。

羞郎却又垂红袖。
失调名
李清照（宋代）

瑞脑烟残，沈香火冷。
新得荔枝一盘即夕邀客食之 其二
胡承珙（清代）

恨无玉版谒尊师，常笑金盘荐穆之。但劈轻红摇食指，还浮大白沁诗脾。

闲来种树能通术，果欲归山岂待赀。信是南游专为口，滞留江海已多时。
思越人
孙光宪（五代）

古台平，芳草远，馆娃宫外春深。翠黛空留千载恨，

教人何处相寻¤

绮罗无复当时事，露花点滴香泪。惆怅遥天横渌水，

鸳鸯对对飞起。

渚莲枯，宫树老，长洲废苑萧条。想像玉人空处所，

月明独上溪桥¤

经春初败秋风起，红兰绿蕙愁死。一片风流伤心地，

魂销目断西子。
道山梅开最迟作四绝句 其二
项安世（宋代）

走下青泥湿素綦，竹篱苔径有横枝。疏花数点凄凉甚，已甚樱桃似雪时。
古像赞二百零五首 其七十四 周公瑾
孙承恩（明代）

矫矫公瑾，实吴良臣。雄姿英发，筹策迈伦。老瞒长驱，志无江表。

一战蹙之，功莫与绍。
送罗五湖
陈恭尹（清代）

与君初一揖，未语神先跃。磁石受金针，大小都不却。

船头一尊酒，颇尽新知乐。秋风吹长棘，半载成乖各。

匪伊动忍谋，苍天亦云虐。惓惓君子心，直可高云薄。

君家在何所，巴水明西郭。才为此身累，不得耽丘壑。

游踪遍西土，美政流南国。五马今何之，甘棠尚如昨。

无因一出送，益我怀中恶。男儿事蓬矢，岂可辞芒屩。

同行得良友，未足为寂寞。中州英贤地，大雅应有作。

何时遗之音，愿附罗浮鹤。
人有亡斧者
吕不韦 撰（先秦）

人有亡斧者，意其邻人之子。视其行步，窃斧其；视其颜色，窃斧其；听其言语，窃斧其；动作态度，无为而不窃斧者其。俄而掘其沟而得其斧，他日，复见其邻之子，其行动、颜色、动作皆无似窃斧者其。
次韵寄题马少张致政亦乐园
杨万里（宋代）

亦乐园将独乐园，两园谁窄复谁宽。
似闻闾里溪深处，下有蛟龙水底蟠。
黄帽已捐苍玉佩，朱颜不借紫金丹。
剌桐花发梅花落，安得乘风去一观。
又和
司马光（宋代）

中令园陪丞相游，百分劝酒不须愁。春风陌上醒归去，只恐更为桃李羞。
邓山人招同邹令尹黄少参黄令尹张都运郭学宪游六榕寺 其二
黎民表（明代）

尘劳捐世网，放浪得閒身。座上青松麈，林间白葛巾。

看花惊烂熳，对酒肯逡巡。香火思前事，追游是宿因。
古寺
陆游（宋代）

秋草荒无路，来游感废兴。
残僧仅粥饭，古像冷香灯。
扶病惊重到，题名记昔曾。
自量难笑汝，一叹倚枯藤。
高凉杂诗八首 其五 吴城对月
郑学醇（明代）

春月令宵满，孤城海角悬。扬辉粉堞外，流影竹窗前。

易得还家梦，难忘涉世缘。北鸿归欲尽，尺素若为传。
折山道中六言寄涌翠道人 其二
朱槔（宋代）

云暖网横危磴，日沉舟泊平沙。欸乃一声归去，炊烟遥起芦花。
揭天谣（九首）
周玄（明代）

魂清清，魄濯濯。
鸟不号，鱼不跃。
纷水神，激山乐。
天亦捶残，地亦摧却。
提携踏青霞，九回吊孤月。
秋台乡树结桐花，千年恨血点泉沙。
鬼灯送客三山下，黄尘清水扶桑斜。
奉议杨君予姊丈也廉静乐道不交世俗造道微妙
张耒（宋代）

杨君冢木已萧萧，笔墨遗文久寂寥。
堕泪交亲悲宿草，长饥奴仆守空瓢。
平生好事谁能继，后世高名骨已消。
欲酌一杯浇墓隧，遗魂楚些倘能招。
湖上今岁游人颇盛戏作
陆游（宋代）

画船鼓吹载凉州，不到三更枉出游。
忽有歌声出霄汉，谁家开宴五云楼？
送林定国赴秋试
许及之（宋代）

读却床头满架书，时文元不费工夫。向来点额关奇数，今日焚舟合壮图。

去去秋风趋北阙，行行春色满西湖。痴儿未了书生事，珍重青衫报国躯。
文昭园闻提壶有感
何承矩（宋代）

马家公子好楼台，凿破青山碧沼开。
啼鸟不知人事变，数声犹傍水边来。
拟归田园
张九成（宋代）

安得我辈人，一杯叙心曲。
肝胆已相知，吾事一生足。
长日何以消，忘言书一束。
夜阑相对语，松膏胜华烛。
衮衮不知眠，窗明天已旭。
自题诗集后
蔡鹏飞（清代）

不多著句鬓霜新，惭愧名山积等身。偶辑似非藏大拙，间披聊等忆前尘。

米盐祇抵村书陋，晴雨徒嗤日记真。醉里渔樵酣野唱，漫劳气韵问何人。
浙省菜麦有收诗以志慰
弘历（清代）

两浙昨逢荒，欣知菜麦穰。小资助苍赤，未接济青黄。

市价应差减，民情庶免惶。西成尚遥在，越望即宁康。
偈颂六十八首 其三十
释法薰（宋代）

识得一，万事毕。秘魔擎叉，鲁祖面壁。临际三玄三要，洞山五位君臣，云门念七，是一不是一。

昨夜新州老卢，失却腰间特石。
巡台纪事五十韵
汤世昌（清代）

台郡归疆域，于今近百年。禹功疑不到，昭代迥无前。

祖德天同覆，沧州地岂偏。云台凭虎将，水战厉戈船。

荡荡烽烟靖，林林闽广迁。但教勤土物，何恤授民廛。

治具提纲领，瑕疵尽弃捐。时清消故垒，土沃辟良田。

貔虎军容整，番黎性命全。门楣惟贵女，嗣续竟迷先。

指稔忘年老，文身倚态妍。束腰藤带阔，剺耳竹轮圆。

短织厖毛罽，斜簪雉尾颠。鹿弓柔逊弩，螺壳小于钱。

踏臂歌鸣豫，闻箫手可牵。翠看花插鬓，黄结果为钿。

力健飞猱走，风淳鼓腹眠。帆樯频辐辏，市井竞喧阗。

饱煖生宜厚，矜奢性所便。舆台曳纨绮，歌管费杯棬。

牡砺装垣细，槟榔刺齿鲜。讼从需后缀，升与因为缘。

搜粟官符急，徵兵尺籍悬。帨巾呼贱隶，挈属走班联。

神助涛波涨，威从制府宣。七旬苗舞羽，百日景投渊。

自此星轺出，能令雨化延。苞桑将册载，芽蘖虑三愆。

田鼠形疑虎，蚍蜉志慕膻。咨询诚切矣，章奏必行焉。

圣主勤民隐，遐方仰道平。蓁艿除积弊，寮寀共陶甄。

拔韭须连本，扶犁莫越阡。星星咸薙发，狉狉悉随肩。

堆案无留牍，调琴有改弦。白衣休伏橹，红粟尽登舷。

宽猛原相济，刚柔慎与权。终期无旷土，所赖熟筹边。

昨岁衔天语，扬帆涖海壖。虽馀揽辔志，不待悯农篇。

陌洒如膏雨，畦萦灌稻泉。民番巡两路，旗鼓阅双旃。

角射云生的，鸣呵柳拂鞯。壮观真泛海，归棹去朝天。

岛屿辞鹓鹭，蓬莱会偓佺。渡洋更十二，到浙路三千。

户户康衢祝，山山御气连。扶桑看出日，丛桂忽霏烟。

葵向何知暑，凫飞更著鞭。遥瞻五云里，南极紫宸躔。
归侍
乐雷发（宋代）

石田茅屋野苔春，喜对庭闱话苦辛。
客路本无如意事，瘴乡难有却回身。
且寻农耒耕湘雨，待看天戈洗鞑尘。
门外黄旗边饷急，可堪杯酒各伤神。
成都为客作
田澄（唐代）

蜀郡将之远，城南万里桥。衣缘乡泪湿，貌以客愁销。

地富鱼为米，山芳桂是樵。旅游唯得酒，今日过明朝。
孤松篇
刘希夷（唐代）

蚕月桑叶青，莺时柳花白。澹艳烟雨姿，敷芬阳春陌。

如何秋风起，零落从此始。独有南涧松，不叹东流水。

玄阴天地冥，皓雪朝夜零。岂不罹寒暑，为君留青青。

青青好颜色，落落任孤直。群树遥相望，众草不敢逼。

灵龟卜真隐，仙鸟宜栖息。耻受秦帝封，愿言唐侯食。

寒山夜月明，山冷气清清。凄兮归凤集，吹之作琴声。

松子卧仙岑，寂听疑野心。清泠有真曲，樵采无知音。

美人何时来，幽径委绿苔。吁嗟深涧底，弃捐广厦材。
上之回
梁寅（元代）

海波如白山，三山不可到。凌云台观思仙人，金舆远出回中道。

回中道，何逶迤。朝旭照黄屋，灵飙捲鸾旗。青鸟西来集行殿，王母云軿初降时。

碧藕味逾蜜，冰桃甘若饴。笑饮九霞觞，侍女皆瑶姬。

从臣罗拜称万岁，终不学穆天子八骏无停辔。还宫静处仙自来，愿与轩辕同久视。
念奴娇
程公许（宋代）

然有怀，借韵作一首。

晓凉散策，恨西风不贷，一池残绿。谁与冰轮捴玉斧，恰好今宵圆足。树杪翻光，莎庭转影，零乱昆台玉。荡胸清露，闲须浇下醽醁。

休问湖海飘零，老人心事，似倚岩枯木。万里亲知应健否，脉脉此情谁属。世虑难产，天高难问，倚遍阑干曲。不妨随寓，买园催种松竹。
五灵妙仙 赠蓬瀛散人
马钰（金朝）

愿贤增寿，算家豪散八。儿孙孝、尽皆奸黠。总超绝。效庞公许氏，全家顿悟，同登彼岸，长生路途清滑。兔角缺。往来游戏，看天花瑞雪。金茎秀、＊无枝节。个中悦。是灵童应净，真乐真乐，无愁可解，唯吟绛
种梅
陈舜俞（宋代）

始我窥山中，早与梅花期。
低回遂四十，种树计已迟。
樵夫致远遂，园官送新枝。
故土谨包裹，深根屡培滋。
连宵霡霂雨，迨此初阳时。
绕径一百树，抚视如婴儿。
古来横斜影，老去乃崛奇。
嗟尔生也晚，笑我行且衰。
世人非金石，或作千年资。
转眼共零落，较此不更痴。
有情且寓赏，勿著喜与悲。
青赤粲点白，一笑唱吾诗。
百年霜雪过，好者知为谁。
咏史八首 其一 陶侃母
蒲寿宬（宋代）

坩鲊有几许，直欲致一甘。岂知圣善意，见此转不堪。

此毋天下毋，清风使人惭。
木兰花
许岷（唐代）

小庭日晚花零落，倚户无聊妆脸薄。宝筝金鸭任生尘，

绣画工夫全放却¤

有时觑著同心结，万恨千愁无处说。当初不合尽饶伊，

赢得如今长恨别。

江南日暖芭蕉展，美人折得亲裁剪。书成小简寄情人，

临行更把轻轻撚¤

其中撚破相思字，却恐郎疑踪不似。若还猜妾倩人书，

误了平生多少事。
逢友人赴阙
卢延让（唐代）

正当天下待雍熙，丹诏征来早为迟。倚马才高犹爱艺，

问牛心在肯容私。吏开黄阁排班处，民拥青门看入时。

却笑郡人留不得，感恩唯拟立生祠。
忆尚湖
孙楼（明代）

却忆西湖上，澄波宛镜中。短桡芦荻月，长啸芰荷风。

浮碧三千顷，来青十二峰。如何辞胜赏，三载迹飘蓬。
尝云安麴米春
邓深（宋代）

名目云安已久传，未尝先觉口流涎。
三杯通道正须此，一盏醺人今信然。
取醉间关怜杜老，闻香比拟忆苏仙。
岂知闲散江湖客，快饮瞿唐滟滪边。
失解东归口占
文徵明（明代）

七试无成只自怜，东归还逐下江船。向来罪业无人识，虚占时名二十年。
再赠寿老
范成大（宋代）

澹斋寂莫澹庵空，玉柱金庭一梦中。
我病君衰犹见在，莫嫌俱作白头翁。
和人游嵩山十二题其十二·中峰
范仲淹（宋代）

嵩高最高处，逸客偶登临。
回看日月影，正得天地心。
念此非常游，千载一披襟。
送杜君童学士赴阙
邹浩（宋代）

西风猎猎鸣旌旗，南阳学士趋丹墀。南阳父老挽不住，家声复丹东汉时。

堂堂材具中梁栋，鬓边寒暑惊驹驰。垂衣继照揭日月，只应一见舒尧眉。

鸾台凤阁有新路，着鞭宁许驽骀知。委身报国一心耳，嶷丹嵩岱谁能移。

他时廷尉妙生死，还将此道供论思。凌云大厦肃天宇，千秋万岁无倾攲。

焦头烂额岂足尚，长堤蚁穴今图之。回看蹇浅丈夫子，攫金清旦方沉迷。

矢来无乡亦可恤，付与公议分高卑。前人得失焕清简，纳公胸次无孑遗。

愿言朝退坐华省，更以反己为元龟。儒冠往往喙三尺，勿令白玉生瑕疵。
临川谢氏双节堂 其一
杨士奇（明代）

独抱孤儿在，空帷泣夜深。谁家姑与妇，相继柏舟吟。
夜坐
白玉蟾（宋代）

砚水寒欲冰，烛蜡凝成泪。
月夜天飞霜，琐窗人不寐。
万竹舞风青，孤松溘露翠。
楼前呼黄鹤，凄然发清唳。
偈颂一百五十首
释心月（宋代）

眼中物，物中眼。
雪峰辊三个毯，睦州担一片板。
题信丰县城门六首·朝天
罗椅（宋代）

驾言出北门，长桥拱门外。
双溪东西来，到此而始汇。
人言似章贡，玉虹夹其背。
拟作合江亭，景物无小大。
得子虡书言明春可归
陆游（宋代）

白首相依饱蕨薇，吾家父子古来稀。
春秧出水柔桑绿，正是农时望汝归。
平上去入四首寄豫章旧同官 其三
孔平仲（宋代）

铿锵非金丝，唱和旦至暮。予顽居其间，郑卫厕大濩。

濛濛烟波中，遇兴自缀句。犹承诸公馀，膏润譬雾露。
题元真观屋壁二首
苏泂（宋代）

琳宫无俗务，书卷得相亲。
树影自知午，棋声不见人。
实为萧爽地，暂得自由身。
客至谁能接，应知懒是真。
句
晁迥（宋代）

色空辨相何妨道，语默由心不碍禅。
曾裘父寄二绝并呈审知一再次韵前以寄曾后寄
赵蕃（宋代）

安否别来端若何，尺书可是雁无过。
南丰惠我新诗什，亦复怀君旧琢磨。
颂古一百二十一首
释宗杲（宋代）

见色明心事已差，闻声悟道更交加。
观音妙智慈悲力，荆棘林生优钵华。
书驿壁二首
姚嗣宗（宋代）

踏碎贺兰石，扫清西海尘。
布衣能效死，可惜作穷鳞。
题东坡墨迹后
虞集（元代）

祗今谁是钱塘守？颇解湖中宿画船。
晓起斗茶龙井上，花开陌上载婵娟。
老却眉山长帽翁，茶烟轻飏鬓丝风。
锦囊旧赐龙团在，谁为分泉落月中。
三生石上旧精魂，解后相逢莫重论。
纵有绣裳留别恨，已无明镜著啼痕。
能言学得妙莲华，赢得春风对客誇。
乞食衲衣浑未老，为题灵塔向金沙。
别刘良溪
罗洪先（明代）

与君重识面，居然见幽情。如何二仲子，独高千载名。

急雨春江白，深林野鹳鸣。此时怜把袂，翻畏棹歌声。
诏赐金海乘凉诗 其二
严嵩（明代）

百尺含风清暑殿，千寻积翠广寒宫。飕飕凉意知何许，尽在鸣蝉万木中。
借榻
赵处澹（宋代）

帘卷薰风透骨香，月移花影上回廊。
客游不作安居计，漫借高斋一榻凉。
天泉歌
徐灏（清代）

晓行十里稀人踪，但闻泉响无西东。山巅宿云不肯住，随风散作青濛濛。

俄顷风尽云亦定，苍崖飞出两白龙。奔人直下竞赴壑，昂首作势还腾空。

岩前五色炫海日，涧底一曲垂长虹。仙人玉女在何许，惟有丫髻留双峰。

白云洞口更幽绝，飞流断续分三重。其余蜿蜒各有熊，或倚怪石穿虬松。

水帘一卷挂石室，瑶花琪树纷蒙茸。兹山夙昔擅名胜，迹所未到心难穷。

何时结茅傍山麓，躬耕自作田舍翁。朅来手持碧玉杖，拄到绝顶青芙蓉。

不知何处好山水，有此十丈玻璃风。鹤兮飞来吾与汝，平台之上云蓬蓬。
茂陵村行赠何兆
李端（唐代）

春天黄鸟啭，野径白云间。解带依芳草，支颐想故山。

人行九州路，树老五陵间。谁道临邛远，相如自忆还。
罗江驿
唐彦谦（唐代）

数枝高柳带鸣鸦，一树山榴自落花。

已是向来多泪眼，短亭回首在天涯。
睢宁三异歌
黄衷（明代）

睢宁县前净如水，睢侯釜中惟俸米。侯持堂印几春秋，直视翳桑无馁鬼。

社亭渐渐两岐风，陶河一雨驱蝗虫。水勿忧虞旱毋苦，我侯双手悬天工。

古史班班书杜母，孱陵先生身姓鲁。谁郡号咷嫠媪啼，避官却委南山虎。
【正宫】端正好　集杂剧名咏情
孙季昌（元代）

鸳鸯被半床闲，胡蝶梦孤帏静，常则是哭香囊两泪盈盈。若是这姻缘簿上合
该定，有一日双驾车把香肩并。
【滚绣球】常记的曲江池丽日晴，正对着春风细柳营，初相逢在丽春园遣兴，
便和他谒浆的崔护留情。曾和他在万花堂讲志诚，锦香亭设誓盟，谁承望下场头
半星儿不应，央及杀调风月燕燕莺莺。则被这西厢待月张君瑞，送了这花月东墙
董秀英，盼杀君卿。
【倘秀才】玩江楼山围着画屏，见一只采莲舟斜弯在蓼汀，待和他竹叶传情
诉咱闷萦。并头莲分做两下，鸳鸯会不完成，知他是怎生？
【滚绣球】付能的潇湘夜雨睛，早闪出乌林皓月明，正孤雁汉宫秋静，知他
是甚情怀月夜闻筝？那时节理残妆对玉镜台，推烧香到拜月亭，则被这亻刍梅香
紧将咱随定，不能够写相思红叶题情。指望似多情双渐怜苏小，到做了薄幸王魁
负桂英，撇得我冷冷清清。
【倘秀才】金凤钗斜簪在鬓影，抱妆盒寒侵倦整，想踏雪寻梅路怎行？弄黄
昏梅梢月，香正满酷寒亭，伤情对景。
【叨叨令】当日被破连环说啜赚得再成交颈，谁承望错立身的子弟无音信。
闪得我似离魂倩女相思病，将一个魔合罗脸儿消磨尽。径不着也么哥，如今这谎
郎君一个个传槽病。
【脱布衫】我便似蓝桥驿实志真诚，他便似竹林寺有影无形。受寂寞似越娘
背灯，恨别离如乐昌分镜。
【小梁州】他便似柳毅传书住洞庭，千里独行，吹箫伴侣冷清清。我待学孟
姜女般真诚性，我则怕啼哭倒了长城。
【幺】京娘怨杀成孤另，怨你个画眉的张敞杂情，揣着窃玉心、偷香性。我
则学举案齐眉，贤孝牌上立个清名。
【尾】金钗剪烛人初静，彩扇题诗句未成。后庭花歌残玉树声，琵琶怨凄凉
不忍听。比题桥的相如忒寡情，戏妻秋胡不老成。想则想关山远路程，恨则恨衣
锦还乡不见影。则不如一纸刘公书谨缄定，寄与你个三负心的敲才自思省。
送仲至学士使北
孔武仲（宋代）

圣策招怀万里戎，累年南向不弯弓。
休论边使千金费，绝胜争城百战功。
古驿玻璃晨暖酒，隆山狐貉暮排风。
归途剩记殊方事，付与麟台逸史中。
恩波桥
陈延龄（宋代）

富春胜趣景一幅，四面好山青簇簇。
浙江逶迤向东来，千里平铺鸭头绿。
老夫作官从此游，恩波阁道如虹浮。
凭栏夜半玩星斗，全稽分夜天南头。
是时万籁寂不作，惟见翱双白鹤。
赤松正与董双成，坐驾云軿穷碧落。
素娥海上来相迎，玉笙度曲鸾凤鸣。
商音嫋嫋洗人耳，惊起葛翁仙梦醒。
走着氅衣忙草草，开门误踢神炉倒。
丹光飞起掩月明，虎啸龙吟天地老。
送赵成都五首
赵蕃（宋代）

不但元戎贵，仍兼制使雄。
深沉天与度，简敬学成功。
人士薰陶内，兵民教训中。
讵应先郤縠，宁复后文翁。
奉和御製社日诗
杨亿（宋代）

仙掌凌空沆瀣秋，大田多稼似云浮。
天边霁景芙蓉阙，江上残芳杜若洲。
东观群儒宣宴乐，南荆遗俗重嬉游。
宸章忽降容瞻睹，疑是神龟负九畴。
武冈叶使君寄诗次韵二首 其二
刘克庄（宋代）

北戍逢君岁建寅，岂知今作落南人。瘴来客病邻山鬼，舶去乡南托海神。

目送飞鸢偏恋土，梦随画隼共行春。谢家兄弟如双璧，交契宁非有宿因。
赠下第举公
郑谷（唐代）

见君失意我惆怅，记得当年落第情。

出去无憀归又闷，花南慢打讲钟声。
九月二十六日同朝宗泽民游洞宫用刘使君韵二
吴芾（宋代）

爱游此地已多年，今日身心始豁然。
洞里真人虽羽化，苍苍乔木自参天。
赠大佛老子卖药斋僧
方逢辰（宋代）

药中得报饭中施，始实终空不是呆。
水复去来来复去，谁知无去亦无来。
漫兴
黄庭坚（宋代）

肉食倾人如出凡，藜羹赋我是朝三。
晓来不倦听衙鼓，云里卷帘山正南。
琵琶亭
周弼（宋代）

萧萧枫林青，要出间椅槚。
尚思送行舟，系此木叶下。
云开星垂山，水荡月在野。
江空夜枨枨，泪复谁满把。
汀洲泥沙换，葭苇颜色假。
变迁斐然殊，感慨益以寡。
黄烟飞高桅，绛雪当道洒。
余春去不尽，并放湓浦泻。
岂无夜深弹，寂寞少听者。
尚有沙滩人，时时说司马。
奉和九日幸临渭亭登高应制得日字
郑南金（唐代）

重阳玉律应，万乘金舆出。风起韵虞弦，云开吐尧日。

菊花浮圣酒，茱香挂衰质。欲知恩煦多，顺动观秋实。
鹊踏枝·芳草满园花满目
冯延巳（五代）

芳草满园花满目，
帘外微微，细雨笼庭竹。
杨柳千条珠□□，
碧池波绉鸳鸯浴。
窈窕人家颜似玉，
弦管泠泠，齐奏云和曲。
公子欢筵犹未足，
斜阳不用相催促。
初到杭州寄子由二绝
苏轼（宋代）

眼看时事力难胜，贪恋君恩退未能。
迟钝终须投劾去，使君何日换聋丞。
圣明宽大许全身，衰病摧颓自畏人。
莫上冈头苦相望，吾方祭灶请比邻。
夜泊建溪丰乐驿前三首 其二
刘弇（宋代）

鬖鬖彪弁吹颓鬓，戢戢悬鹑戒早寒。漂泊昔游堪冷笑，悠飏短梦迫惊湍。

霜潭傲险苍虬啸，月碛牵波翠筱团。十载南冠攲一叶，背人功业底无端。
直洲再赠江道士
项安世（宋代）

玉台山里未能归，满世间人总可疑。
道士但行安稳处，先生应蔑剌讥词。
重来晓日芳洲上，却忆经年痛饮时。
未必蓬山陈少监，今朝閒暇得相思。
宫词十首 其一
江源（明代）

合殿恩中绝，容华落镜中。谁怜团扇妾，不敢怨春风。
童尧夫招饮回途偶成
何景福（元代）

东君容我出郊行，过却清明日日晴。怕损落花移屐缓，恐妨啼日策筇轻。

春风入髓红颜晕，世事萦心白发生。花下小车如共载，绿阴深处听啼莺。
紫笑
喻良能（宋代）

表里俱秾紫，冬春独擅青。
每蒙天一笑，不与素同馨。
风味撩吟笔，芳非入画屏。
几番饶睡思，闻此洒然醒。
白云庵四首
逍遥子（宋代）

蚁窠得意从渠计，螳翳忘言息我机。
寒尽山庵无历日，野花啼鸟又春归。
山桥
韩元吉（宋代）

倚杖溪桥暮雨垂，春寒空翠著人衣。
凌空怪石如旗竖，喷壑清泉作练飞。
乘兴正须随地饮，醉狂聊共插花归。
从教拍手儿童笑，要是山深客到稀。
仿云汉诗体敬制雩祭乐章以申诚恳 其四
弘历（清代）

于穆穹宇，在郊之南。对越严恭，上帝是临。茧栗量币，用将悃忱。

惴惴我躬，肃肃我心。六事自责，仰彼桑林。
祫飨太庙 其四
郊庙朝会歌辞（宋代）

洪绪载德，盛际讲仪。精崇祫事，恭展孝思。肸蚃锡羡，齐庄受釐。

猗欤馨烈，垂贶本支。
贺两府入东西府
张掞（宋代）

五仙同日集蓬莱，玉宇珠帘次第开。
乍向壶中窥日月，犹疑海上见楼台。
光生金铉调元地，荣极璿枢命世才。
共荷圣贤天地宠，定知霖雨及时来。
句
无机老农（宋代）

名利有危机，老于农圃宜。
贺圣朝
佚名（宋代）

渐觉一日，浓如一日，不比寻常。若知人、未伊瘦损，成病又何妨。
若思到了，不成模样，收泪千行。把从前泪，来做水流，也流到伊行。
楚事
吴融（唐代）

悲秋应亦抵伤春，屈宋当年并楚臣。

何事从来好时节，只将惆怅付词人。
春暮
方岳（宋代）

桃溪喷火柳拖烟，如豆青梅已半酸。
燕子怯春归未得，一帘风雨杏花寒。
城市山林为孙子华赋
陶宗仪（明代）

我家住近古城阴，随分生涯岂用心。佳菊移栽秋粲粲，修篁罗用昼森森。

沟池环匝泉源活，门巷幽閒径术深。祗为长年耽野趣，旁人都道是山林。
登东山
陆游（宋代）

漆园傲吏养生主，栗里高人归去来。
俱作放翁新受用，不妨平去脱尘埃。
松崖壁立临樵坞，竹径蛇蟠上啸台。
送尽夕阳山更好，与君踏月浩歌回。
华林园早梅
郑述诚（唐代）

晓日东楼路，林端见早梅。独凌寒气发，不逐众花开。

素彩风前艳，韶光雪后催。蕊香沾紫陌，枝亚拂青苔。

止渴曾为用，和羹旧有才。含情欲攀折，瞻望几裴回。
元夜三首 其二
朱淑真（宋代）

厌尘小雨润生寒，云影澄鲜月正圆。十里绮罗春富贵，千门灯火夜婵娟。

香街宝马嘶琼辔，辇路轻舆乡翠軿。高挂危帘凝望处，分明星斗下晴天。
青龙海上观潮
梅尧臣（宋代）

百川倒蹙水欲立，不久却回如鼻吸。
老鱼无守随上下，阁向沧洲空怨泣。
推鳞伐肉走千艘，骨节专车无大及。
几年养此膏血躯，一旦翻为渔者给。
无情之水谁可凭，将作寻常自轻入。
何时更看弄潮儿，头戴火盆来就湿。
秋晚宿破山寺
皎然（唐代）

秋风落叶满空山，古寺残灯石壁间。

昔日经行人去尽，寒云夜夜自飞还。
安抚大资李参政生辰
喻良能（宋代）

崧岳生申占腊前，预将和气作春妍。
蟠桃结实三千岁，莲叶成巢几百年。
聊向蓬莱开燕寝，即纡衮绣画凌烟。
只应便是神仙事，方丈瀛洲却未然。
还返释言 其八
薛季宣（宋代）

襄阳库露真，木器涂髹漆。髹漆厚以坚，札去移凡质。

蕃戎岂不诈，信是真山出。所以蛇化龙，头角非曩日。
目痛一月未愈自和前九首 其三
刘克庄（宋代）

隘矣匹夫疾视，鄙哉主父倒行。止酒看花溅泪，吹灯见月羞明。
从军兴平
罗公升（宋代）

废墟起寒烟，饥鼠意自妥。
十年行脚处，重到无一可。
乾坤钟厄会，推择乃及我。
东皋两犁手，长戟三岁荷。
治丝惭益棼，杯水不救火。
穷山高马齿，华屋实野果。
平生疏懒报，岁晚困羁锁。
有如醉行人，日暮路益左。
未须说神仙，大福在无祸。
但当求蒲团，不须梦狨坐。
宝方山二首
黄葊（宋代）

扶藤来访古招提，月壑云天分外奇。
料得山林暗相贺，苍崖今日有新诗。
寒食不出
朱澜（金朝）

地偏无客过吾庐，寒食清明入燕居。骥子捧瓯仍腊茗，孟光举按只春蔬。

蝇沾香篆浑伤字，蜂蹙瓶花半堕书。习气未除还自笑，却将佳节付三馀。
登舟
徐安国（宋代）

廛市尘埃苦没头，霜晴清兴动林丘。买舟迤逦穷观览，载酒从容作拍浮。

山远眼随飞鸟入，溪清身与戏鱼游。遥观九曲山如锁，说与篙人缓放舟。
第一百九十七
文天祥（宋代）

关河霜雪清，故人亦流落。
夷歌奉玉盘，悲君随燕雀。
南辕杂诗一百八章 其七十八
姚燮（清代）

川流亦浩荡，何地容我车？既不容我止，使我来驰驱。

乔木可休息，乃在歧路隅。后行睨相逼，安能缓斯须？

望村不如鸟，羡水吾非鱼。风尘感我心，日月其居诸。
寄长安端明王左丞
宋庠（宋代）

纲辖尊华省，旌麾镇旧秦。
州荣朱毂守，公待黑头人。
从橐荷中密，仁风扉外春。
才包扬马思，政续赵张神。
鼎飪终调鹄，天文尚翦鹑。
山光函谷晓，柳色渭桥新。
勒队良家子，邀欢代舍宾。
声华今绝拟，事丛古难伦。
顾我非贤宰，惟朝念老臣。
官衔温室殿，城垒富平津。
有秩皆踰分，无功可活民。
餐霞聊却疾，面壁更求真。
野屐茨峰路，渔竿颍水滨。
拳拳知止诫，行及谢交亲。
读史 其一
罗公升（宋代）

祖龙吞八荒，功名再开辟。方贪蓬山金，肯信滈池璧。

平生焚椒兰，死得鲍鱼力。长城空巍巍，千古表汉域。
敦煌三首 寿昌
敦煌人作品（唐代）

会稽碛畔亦疆场，迥出平田筑寿昌。沙幕雾深鸣□雁，草枯犹寿及重阳。

狐裘尚冷搜红髓，絺葛那堪卧□霜。邹曾不行文墨少，移枫徒哭说西王。
和陈鹗秋表弟冬日晚眺原韵
冯誉驹（清代）

葭管飞灰岁又更，天涯游客动离情。云山叠嶂乡关远，水阁凭栏花日明。

翠压疏林藏古寺，寒流断涧抱孤城。雁飞不到衡阳道，驿路风霜第几程。
送毛自得北游
成廷圭（元代）

平原门下客三千，毛遂当时独妙年。脱颖机锋吾已得，治安筹策子何先。

江淮故道苍烟外，楚汉孤城落照边。今日送君何限意，秪将忠孝足家传。
和朱伯英新州诗见寄二首 其一
韦骧（宋代）

武川当日一分襟，会合乖期向武林。从此参辰不相比，由来岁月渐加深。

书邮远道烦新寄，诗社前盟约再寻。何以报君双白璧，南楼高处独萦心。
次韵子瞻将之吴兴赠孙莘老
苏辙（宋代）

宦游莫向长城窟，冬冰折胶弦亦绝。
吴中腊月百事便，蟹煮黄金鲈?会雪。
京城旧友一分散，近忆吴兴须满颊。
世事反复如翻飞，今日共鲧前益垂。
畏人但恐去不远，适意未觉归来迟。
借问校雠天禄阁，何如江海同游嬉。
拟古三首（第一首一作长安古意）
顾况（唐代）

龙剑昔藏影，送雄留其雌。人生阻欢会，神物亦别离。

碧树感秋落，佳人无还期。夜琴为君咽，浮云为君滋。

爱而伤不见，星汉徒参差。

幽居盼天造，胡息运行机。春葩妍既荣，秋叶瘁以飞。

滔滔川之逝，日没月光辉。所贵法乾健，于道悟入微。

任彼声势徒，得志方夸毗。

浮生果何慕，老去羡介推。陶令何足录，彭泽归已迟。

空负漉酒巾，乞食形诸诗。吾惟抱贞素，悠悠白云期。
次仲舅韵寄拙庵
楼钥（宋代）

公居山外我城中，不见成疏见亦空。
要是归来当一见，待携藜杖访支公。
次赵判院韵
陈造（宋代）

公诗见压楚服随，孤军慑怯逢荆尸。
将坛已办降旗送，顾乃借重如等夷。
文工武羽知馀事，腰箭臂弓聊寓意。
仆姑不作饿鸱鸣，策策鲛人珠迸泪。
巧匠血指非意及，微羔未须汤熨治。
蟹螯置把蛇卧影，生世多才古为累。
谁家酒好花打围，今日人闲柳生臂。
不妨恶客着坐隅，身则独醒心解醉。
十二月初六日出郊途只值雪偶成小律诗
杜范（宋代）

宦尘役役走长涂，岁晚离家只自吁。
风入破舆寒彻骨，雪穿疎幌秘沾须。
横陈瑞色今如许，定似丰年可大书。
州县徒劳何敢惮，万家温饱即吾庐。
秋日三首 其二
吕本中（宋代）

交游大半死，吾亦老相侵。古木十围大，寒泉百尺深。

恨犹能切骨，愁或至伤心。寄语南飞雁，君无笑苦吟。
庆余思永冠
游九言（宋代）

今日□□仲，荣加首服新。
从今弃幼志，当自勉成人。
处事与接物，从兄以事亲。
圣贤有谟训，盍亦谨书绅。
读老杜诗集
王令（宋代）

气吞风雅妙无伦，碌碌当年不见珍。
自是古贤因发愤，非关诗道可穷人。
镌鑱物象三千首，照耀乾坤四百春。
寂寞有名身後事，惟余孤冢来江滨。
送薛子舒
葛天民（宋代）

南渡今何似，中流欲济船。
虽凭人击楫，要若水行川。
竹木如山积，桑田与海连。
吴宫犹可问，白鸟暮推烟。
送叶伯几之奉化
林景熙（宋代）

亲携琴册出烟萝，海国儒风近若何。
笔挟龙渊灵不尽，官邻雪窦冷偏多。
诗书千载关经济，师友三年要琢磨。
老去喜逢奎运转，送君犹拂旧冠峨。
滔滔不持戒
慧寂（宋代）

滔滔不持戒，兀兀不坐禅。
酽茶三两碗，意在镢头边。
飞来寺
黄鳌（明代）

绀宇遥飞入洞门，砂床石室俨桃源。长松雨霁双巢鹤，峭壁岚消一啸猿。

榻倚半云僧独卧，江涵中宿客重援。浪游十载浑何补，且涤尘襟共避喧。
题谊上人石室
丘葵（宋代）

接石为巢瓦缝欹，家风惟有白云知。
连筒远取煎茶水，种竹先寻挂衲枝。
庵小偏涵新世界，山空不见旧亭池。
清霄一段西来意，林影参差月上时。
答申随叔
田雯（清代）

散吏漫郎痴可怜，长安匏系数经年。正平未解投书刺，司丛频来送酒钱。

寒树栖鸦风不定，空庭捣练月初圆。一番秋水怀人梦，又到白蘋红蓼边。
老农叹
裘万顷（宋代）

霜耕冰在趾，雨种泥没膝。
旱魃忽为虐，耕种谩劳力。
去年幸一稔，今岁免艰食。
细听老农语，令我三叹息。
但愿从此去，龙骨长挂壁。
大田多黍稌。高廪若山积。
或云保大丰，则恐钱转啬。
夏租星火急，处此未有策。
细民一钱税，往往亦追索。
谷贱反伤农，此语传自昔。
语客且勿忧，新丝尚堪质。
春日许徵君见访
贯休（唐代）

龙钟多病后，日望遇升平。远念穿嵩雪，前林啭早莺。

厨香烹瓠叶，道友扣门声。还似青溪上，微吟踏叶行。
贺陈握卿长子嗣弟新婚
张凤祥（清代）

陈君则友本天真，早把元方续季伦。二十年来勤教养，而今恰好结朱陈。

二郎潇洒佩琼琚，百两婚成三月馀。孔雀屏前筵玳瑁，黄金帐里贮明珠。

画堂萧鼓赓和气，龙烛辉双照德舆。萧史有郎玉为妇，不作家翁快亦如。

君试听，庆佳妇，卜螽斯，一声声恭喜，多是为君功成承继耀门楣。
采桑子
欧阳修（宋代）

十年一别流光速，白首相逢。莫话衰翁。但斗尊前语笑同。

劝君满酌君须醉，尽日从容。画鹢牵风。即去朝天沃舜聪。
滕王阁
朱复之（宋代）

杰甚滕王阁，登临思渺然。
宿云开北牖，秋水尽南天。
帝子今何处，王童记独传。
客怀无住著，浩荡白鸥前。
寄君实
范纯仁（宋代）

西台无吏责，道义得亲依。过宿暌谈益，中怀已恨稀。

何情堪久别，无翼不能飞。愚直相知少，非公谁与归。
故洛阳城
李郢（唐代）

胡兵一动朔方尘，不使銮舆此重巡。清洛但流呜咽水，

上阳深重寂寥春。云收少室初晴雨，柳拂中桥晚渡津。

欲问升平无故老，凤楼回首落花频。
漫述 其一
贺一弘（明代）

世情垂老淡，天气入秋清。坠叶随风转，浮云逆水行。

酒酣狂态出，诗苦瘦形生。不受人拘束，从他孟浪评。
茶轩为陈惟寅赋
姚道衍（明代）

千苞凛冰雪，一树当窗几。
晴旭晓微烘，游蜂掠芳蕊。
澹香匀蜜露，繁艳照烟水。
幽人赏咏迟，每恨残红委。
鸳鸯二首
皮日休（唐代）

双丝绢上为新样，连理枝头是故园。
翠浪万回同过影，玉沙千处共栖痕。
若非足恨佳人魄，即是多情年少魂。
应念孤飞争别宿，芦花萧瑟雨黄昏。

钿鎞雕镂费深功，舞妓衣边绣莫穷。
无日不来湘渚上，有时还在镜湖中。
烟浓共拂芭蕉雨，浪细双游菡萏风。
应笑豪家鹦鹉伴，年年徒被锁金笼。
杂咏下 双头莲
洪适（宋代）

骈花先总角，一体素同心。可是鸳鸯瑞，于飞幻碧浔。
初拜拾遗游琼林苑
王禹偁（宋代）

开宴曾游此缀行，五年为吏别仙乡。
杏园莺蝶如相识，应怪重来蒨绶香。
蟋蟀词
谢绶名（清代）

篱豆花开秋月出，月明疏篱闻蟋蟀。终宵唧唧诉苦愁，寄君篱蟋思君恤。

餐风饮露不辞辛，常怕金笼了时日。
游乾明分韵得山字
陈造（宋代）

竹风清如水，浣我尘埃颜。
老禅贫无锥，小破蔬箸悭。
短辕下鸱夷，共此半日闲。
住笔讯莺燕，把杯属江山。
老夫病止饮，苦语涩莫删。
揆予郊岛寒，著君季孟间。
江柳未遽折，园花且同攀。
后夜短亭梦，漫寄东风还。
舆中口占
徐宗干（清代）

远山皆为云，近山只见石。山前石头青，山后云头白。

叠絮堆奇峰，飞练挂空壁。时来襟袖间，相去不盈尺。

罡风忽吹去，山天同一碧。
和侍读秘临饥行严韵
真德秀（宋代）

帝里参陪意最亲，联镳忽此为交邻。
徐行得接双飞凤，骤别难交一角麟。
归奏已趋天尺五，宠光仍待月重轮。
应怜交滞穷边客，晏岁严霜夜夜申。
被旨暂摄四明已具舟而雪作王诚之有诗相饯次
虞俦（宋代）

剡溪风雪正纷纷，暗想清游已目存。
颇怪扁舟遽乘兴，应缘坐席不容温。
海圻聊尔夸千骑，帐底何如具一尊。
回首兔园吟赏地，从今授简致频频。
木兰花慢·功名归堕甑
张弘范（元代）

功名归堕甑，便拂袖，不须惊。且书剑蹉跎，林泉笑傲，诗酒飘零。人间事、良可笑，似长空、云影弄阴晴。莫泣穷途老泪，休怜儿女新亭。
浩歌一曲饭牛声。天际暮烟冥，正百二河山。一时冠带，老却升平。英雄亦应无用，拟风尘、万里奋鹏程。谁忆青春富贵，为怜四海苍生。
寿吴宰
李商叟（宋代）

清规三尺信持平，何独声华百里称。
易俗移风乃余事，抑强扶弱见真能。
翩翩气岸真冲斗。湛湛心台清映冰。
为问回资封寿母，不知今昔几人曾。
宿盐田驿用黄大声韵
李洪（宋代）

使节经行地，南讹夏日长，
盾威知畏仰，暑雨助清凉。
叱驭登闽峤，鸣珂入帝乡。
拂尘来者敬，妙墨尚淋浪。
荷叶
王珪（宋代）

柄密藏溪路，香清汤客襟。
碧筒聊助饮，紫橐自供饮。
鱼戏凉波动，龟巢夕雾深。
横塘双桨急，菱唱有余音。
题黄侍中翠微书舍（二解）
王绅（宋代）

屋头有流水，时作幽琴鸣。
掩卷欲细听，风移过前楹。
裴上逢友人
杜牧（唐代）

故国归人酒一杯，暂停兰棹共裴回。村连三峡暮云起，

潮送九裴寒雨来。已作相如投赋计，还凭殷浩寄书回。

到时若见东篱菊，为问经霜几度开。
送四十叔父
朱熹（宋代）

吾家从昔号清门，叔父于今道更尊。客路艰难空自惜，遗经终始向谁论。

独寻云峤逢孤侄，共爱春江接故园。细说刈葵休放手，此来真不为盘餐。
淮上
宋庠（宋代）

晚岁清淮路，淹留数问津。
风平天合水，舟进树迎人。
饥鹜贪鱼没，高鸿望渚遵。
楚乡梅柳意，相慰似先春。
秋思四首 其三
江源（明代）

离思茫茫正值秋，寂寥灯下不胜愁。世间甲子须臾事，昨日少年今白头。
偈颂六十首 其九
释昙华（宋代）

云门露，猛如虎。达磨师，不是祖。岂不见盐官老须弥为槌，虚空为鼓。

又不见禾山老解打鼓。休莽卤，甜瓜彻蒂甜，苦瓠连根苦。
望简寂观
顾况（唐代）

青嶂青溪直复斜，白鸡白犬到人家。

仙人住在最高处，向晚春泉流白花。
送徐子学鲁赴梅教二首
王迈（宋代）

底官得似教官清，吏不能尘以道鸣。
三鳣堂前推老宿，百花洲上见诸生。
斯文有脉烦珍护，何地无才要作成。
朝列诸公半知己，匪朝吹上玉皇京。
鸳鸯曲
陆师道（明代）

双鸳并双翼，双宿复双飞。
清涟动双浴，明月照双归。
双浦沈双影，双花拂双颈。
眠沙双梦同，渡渚双心警。
双去双来处，双游双戏时。
双起随双鹭，双立视双鱼。
双舟举双桨，双莲碍双榜。
应有无双人，愿逐双鸳往。
隋王鼓吹曲十首 其十 泛水曲
谢朓（南北朝）

玉露沾翠叶，金凤鸣素枝。罢游平乐苑，泛鹢昆明池。

旌旗散容裔，箫管吹参差。日晚厌遵渚，采菱赠清漪。

百年如流水，寸心宁共知。
松亭话旧 其二
林时嘉（明代）

龟山宜主我宜宾，和气旋收一掬春。流水行云非有意，光风霁月乃何人。

融心每欲观元化，体道还须会圣神。话到忘言知己地，一杯真率莫辞频。
李寅之招饮同登九江城 其七
方回（元代）

恭惟天所赋，知命良独难。度索侈琛玩，蒸乳甘珍餐。

小迷积巨悔，近逸生遐患。寡疾骨健寿，少营神閒安。

若有物见畀，乃非彼能干。
故舶使知泉州赵公挽词五首 其四
俞德邻（宋代）

杜陵侔稷契，诸葛陋袁曹。道在七分易，文过九辩骚。

丘原终古闭，嵩岳极天高。况复阶庭树，于今有凤毛。
题岩礲寺
黄顺之（宋代）

岩花得雨新如染，古树悬崖怪欲飞。
日暮溪深人不渡，一双白鸟傍林归。
游老君洞
刘子荐（宋代）

第一真岩岂浪名，高明洞达窈而深。
冠天下神仙胜境，副我生山水知音。
崖激湍流腾雪玉，灯摇石莹灿星金。
少焉月出东山上，何必蓬莱海上寻。
送程给事知越州
冯京（宋代）

才毫无地展经纶，白首归来万里身。
持节气凌沙漠使，怀章荣里会稽人。
平湖翠岫千家月，落日西风一箸莼。
南海疲民正回首，满城歌舞颂年椿。
闰月之腊诏赐银合腊药三首 其三
岳珂（宋代）

无功应自念，有赐盍先尝。病作馀生累，恩颁上剂良。

愿觇齐国證，小效越人方。采菲傥留意，须先元气防。
怀归四首 其四
释居简（宋代）

何须骑鹤与腰缠，欲傍家山问一廛。任是五经俱扫地，可容四海欠弥天。

白砂自养真铅汞，玄草重纫断简编。更絇梅花窗外树，曲肱听雨听风眠。
送范至能
洪适（宋代）

愁云暗千山，欲雪意未歇。雨脚侵夜分，鹢首勇朝发。

软红英俊侵，定不冗干谒。磊落胸中书，高谈倾上笏。

结驷映天街，登瀛有仙骨。摩挲先友碑，姓名或湮没。

却顾浮丘亭，寄声频日月。
罗江二绝
陈与义（宋代）

山翁见客亦欣然，好语重重意不传。
行过竹篱逢细雨，眼明双鹭立青田。
河决东郡以平声为韵叔父令赋
刘敞（宋代）

传闻大河决，远与北溟通。汜滥蛟鼍怒，萧条郡国空。

淇园方下蛟，瓠子复修宫。世代文成术，民怀伯禹功。

沈牲烦太史，负土困关东。封禅应知外，谁人秦矩公。
题潘扶翼园馆和叶明府韵
李之世（明代）

池馆森森石径迤，一清清历可人思。鸟吟爽籁脩脩竹，蝶趁芳丛短短篱。

杖屐屡疲堪命酒，溪山入赏尽宜诗。惟怜韵事难描写，花有幽香月有蕤。
白云庵
郑玠（宋代）

罗浮山头老松树，中夜长吟送风雨。
病夫幽独枕书眠，静听松声默无语。
壁间画像对书灯，耿耿残油下饥鼠。
梦觉跏趺不成寐，要伴禅和听二鼓。
壬戌正月晦与仲元自淮上复至齐安
王安石（宋代）

风暖柴荆处处开，雪乾沙净水洄洄。
意行却得前年路，看尽梅花看竹来。
木犀
史弥宁（宋代）

寿藤伴我倚秋风，老去无诗意转慵。
只是看花非觅句，清香错认恼冲龙。
闰月定四时
许稷（唐代）

玉律穷三纪，推为积闰期。月馀因妙算，岁遍自成时。

乍觉年华改，翻怜物候迟。六旬知不惑，四气本无欺。

月桂亏还正，阶蓂落复滋。从斯分历象，共仰定毫厘。
次韵定慧钦长老见寄八首
苏轼（宋代）

左角看破楚，南柯闻长滕。
钩帘归乳燕，穴纸出痴蝇。
为鼠常留饭，怜蛾不点灯。
崎岖真可笑，我是小乘僧。
高宗皇帝挽词二首 其二
周必大（宋代）

太极乾元父，清都大帝宫。宴酣忘御骏，仙去任遗弓。

音遏思尧颡，旻号泣舜瞳。孤臣台阁旧，泪血洒春风。
绝句
志南（宋代）

古木阴中系短篷，杖藜扶我过桥东。
沾衣欲湿杏花雨，吹面不寒杨柳风。
刘公佐亲家奉议挽词二首
杨万里（宋代）

已病身犹健，云瘳讣却闻。
告存非不寿，有子更能文。
嗟我何多难，丧亲又哭君。
两家两翁好，作麽并丘坟？
寄题荆南抚干胡仲方公廨信美楼二首
杨万里（宋代）

大资孙子大参甥，磊隗胸中万卷横。
楼上已堆千古恨，晚潮更作断肠声。
放龟
周紫芝（宋代）

老黥得龟规小利，小儿夺龟以为戏。儿痴但作一笑看，槁死生为两无意。

乃翁不忍龟缩头，何如去曳长江尾。流水长者亦念汝，清江绣衣何忧苦。
送方寔孙
刘克庄（宋代）

丹诏求贤切，西行不可徐。
便乘天厩马，莫跨霸桥驴。
太白清平调，相如谏猎书。
定将新述作，一一寄田庐。
水调歌头 其五 听歌有感
况周颐（清代）

带月沾霜信马归。晓来添得鬓边丝。绮窗重按玉梅词。

紫陌铜驼劳怅望，黄河羌笛费悽其。闻愁万一阿侬知。
与一二亲旧小饮有怀日新次其所寄诗韵寄之
周孚（宋代）

寒衣袭夏絺，夕饭荐秋菊。吾家邑中黔，标致颇投俗。

挽渠万牛难，得子一夔足。向来山林盟，相信不待卜。

那知语离处，老树已重绿。匆匆一樽酒，鸡黍招近属。

杯行子何在，小雨暗崖谷。富贵朝露晞，岁月流电速。

怀哉十日饮，伤此千里目。徘徊黄金花，采采不盈掬。
寿春进祝圣七首。山呼万岁
贯休（唐代）

声教无为日，山呼万岁声。隆隆如谷响，合合似雷鸣。

翠拔为天柱，根盘倚凤城。恭唯千万岁，岁岁致升平。